b'\n_START_ARTICLE_\nNeva Rudolf\n_START_SECTION_\n\xc5\xbdivljenje in delo\n_START_PARAGRAPH_\nNeva Rudolf, poro\xc4\x8dena Gaber\xc5\xa1\xc4\x8dek, se je rodila v dru\xc5\xbeini profesorja in politika Ivana Rudolfa. Osnovno \xc5\xa1olo je kon\xc4\x8dala v Ljubljani. Leta 1946 se je dru\xc5\xbeina preselila v Trst. Tu je leta 1952 maturirala na Znanstvenem liceju France Pre\xc5\xa1eren in 1956 od\xc5\xa1la k teti v Avstralijo in se od tam po dveh letih vrnila. Leta 1959 se je odpravila v Beograd in se tam poro\xc4\x8dila z in\xc5\xbeenirjem Borisom Gaber\xc5\xa1\xc4\x8dkom. Leta 1992 sta se preselila v Ljubljano. Napisala je 5 otro\xc5\xa1kih in mladinskih iger za Radio Trst A (Pravljica o pra\xc5\xa1i\xc4\x8dku, ki je izgubil repek, 1953; Lenka in \xc5\xbeivali, 1954; Pravljica o medeni poti\xc4\x8dki, 1954; Zakaj je tr\xc5\xbea\xc5\xa1ko vreme tako muhasto?, 1958 in Pri\xc5\xa1la je pomlad, 1958) , kasneje pa je objavljala pesmi in \xc4\x8drtice v izseljeni\xc5\xa1kih listih Meddobje in Misli. Leta 1958 je pri Slovenski kulturni akciji v Buenos Airesu objavila knjigo \xc4\x8drtic \xc4\x8cisto malo ljubezni (COBISS), v samozalo\xc5\xbebi v Trstu pa zbirko pesmi Ju\xc5\xbeni kri\xc5\xbe, ki obsega 27 pesmi o doma\xc4\x8dih krajih, o utrinkih iz Avstralije in ljubezni, nekaj pa je izrazito religioznih. Njena bibliografija obsega 22 zapisov.'